做藝人最失敗當然係冇人識,但當個個都知你係邊個,反而畀人叫錯名,尷尬程度一樣爆燈。早排小小So咁啱去咗一個慶功宴,終於畀我親眼見識到令電車男為之傾慕嘅「o靚界女神」Janice Man,自從佢簽咗天王旗下,當堂形象「升格」,成功踢走「o靚」味,吸引現場唔少傳媒影相。
不過,唔知係咪呢排啲記者見得太多o靚模,一時思緒混亂,當大家嗌緊「Janice Man望呢邊」、「Janice望嗰邊」之際,竟然聽到有人嗌「Baby,Baby呢度!」小小So當堂嚇咗一跳,因為眾所周知Angelababy同 Janice Man由「好姊妹」變成「宿敵」,鬥到出晒面,Janice竟然畀人嗌咗做「Baby」,好彩現場有個女工作人員識得執生,即刻搶住解圍:「邊個嗌我呀!我喺度呀!」而被人嗌錯名嘅Janice Man惟有扮聽唔到繼續影相囉!其實喺小小So印象中都有類似事件發生,以前都見過有人將Aaron叫咗Leon,所以偶有發生都不足為奇。